Padverbetering staan oor stryd om tender | Netwerk24
Padverbetering staan oor stryd om tender
Deur Charné Kemp 08 September 2018 08:27
Dringende opknappingswerk aan die pad tusen Kathu en Hotazel is vir byna 'n week vertraag weens 'n onsuksesvolle aansoek om 'n tussentydse hofbevel in die hooggeregshof in Kimberley.
Regter Bulelwa Pakati het KRA Joint Venture se aansoek Vrydag van die rol geskrap en hom beveel om die regskoste van die twee respondente te betaal.
'n Skermgreep van Down Touch Investments se webwerf.
Die werk wat op 6 September sou begin, sal na verwagting Maandag begin.
KRA het die aansoek teen Mxolisi Sokatsha, LUR vir paaie en openbare werke in die Noord-Kaap, en Down Touch Investment, die suksesvolle tenderaar, gebring. Hy het aangevoer die tender was onreëlmatig.
Lekoatsa Mohapi, namens die vennote van KRA, het gesê die departement het voor die bodevaluasie-tydperk reeds nege van die 21 aansoeke afgekeur, waaronder syne. Dit is onregverdig dat hy en sy vennote so vroeg uitgeskakel is. Hy het gesê irrelevante kriteria is gebruik om aansoekers af te keur, Down Touch het die bod gekry ten spyte van 'n berekeningsfout in sy dokumente, die ander aansoekers is benadeel omdat Down Touch toegelaat is om die fout reg te stel, die bod is ná die verstryking van die spertyd toegeken en Down Touch se bod was een van die duurstes.
Adv. Almé Stanton, vir KRA, het toegegee dat daar voortdurend korrespondensie met die departement gevoer is en dat die departement op 6 Augustus dokumente aan KRA voorsien het.
Adv. Stefan Grobler, namens die LUR, het aangevoer dat KRA suinig omgaan met die waarheid en sedert 11 Julie geweet het hy is onsuksesvol.
Die verweer dat die gerugte oor die suksesvolle bod eers op 6 Augustus bevestig is, is "vernuftig, helaas onwaar".
Mohape het die hof eers aan die einde van Augustus genader.
Ann Mpotsang, waarnemende departementshoof, het in haar verklaring aangevoer dat Mohapi se boddokumente onvolledig ingevul is en besonderhede ontbreek het. Down Touch was die enigste maatskappy wie se dokumente volledig was. Die departement mag ingevolge regulasies berekeningsfoute met die bodmaatskappy uitklaar.